Diari Oficial de la Generalitat Valenciana


Sumari del DOGV 3451, del 10-03-1999 (1999/1810)

ORDRE de 23 de febrer de 1999, de la Conselleria de Medi Ambient, per la qual es fa públic l'import global màxim per a 1999 de les ajudes previstes en l'Ordre de 6 de novembre de 1998 a la realització d'auditories ambientals i avaluacions inicials per les empreses del sector industrial i de serveis, i es modifica l'Ordre d'1 d'abril de 1998, de la Conselleria de Medi Ambient. ]
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3451

Data del DOGV
:   10-03-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1999/1810


Data del document
:   23-02-1999

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

 Descriptors 

:   * empresa
    * política de medi ambient
    * verificació de comptes
    * suport econòmic

ORDRE de 23 de febrer de 1999, de la Conselleria de Medi Ambient, per la qual es fa públic l'import global màxim per a 1999 de les ajudes previstes en l'Ordre de 6 de novembre de 1998 a la realització d'auditories ambientals i avaluacions inicials per les empreses del sector industrial i de serveis, i es modifica l'Ordre d'1 d'abril de 1998, de la Conselleria de Medi Ambient. [1999/X1810]
  
L'Ordre de 6 de novembre de 1998, de la Conselleria de Medi Ambient (DOGV 3.386, de 3.12.98), va efectuar la convocatòria de subvencions a la realització d'auditories ambientals i avaluacions inicials per les empreses del sector industrial i de serveis per a l'exercici 1999.
  
D'acord amb l'article 2 de la referida ordre, la convocatòria efectuada per a l'exercici 1999 es regirà per les bases de l'annex I de l'Ordre d'1 d'abril de 1998, de la Conselleria de Medi Ambient (DOGV 3.223, de 16.4.98), per la qual s'establia el règim de subvencions a la realització d'auditories ambientals i avaluacions inicials per les empreses del sector industrial. No obstant això, es considera convenient modificar l'apartat 3 de la base quarta d'acord amb el que estableix l'article 47 del Text Refós de la Llei d'Hisenda Pública de la Generalitat Valenciana, i la base vuitena (procediment de pagament) d'aquest annex a l'efecte d'establir, en cada cas, la documentació justificativa que hauran de presentar els beneficiaris per al cobrament de la subvenció.
  
Per una altra part, l'article 3 de l'Ordre de 6 de novembre de 1998 estableix que les ajudes es concediran a càrrec de l'aplicació pressupostària 26.90.994.36.4, línia codi comptable 2.477, fins al límit de la consignació pressupostària que amb aquest fi establisca la Llei de Pressupostos de la Generalitat Valenciana per a 1999 i que, aprovada aquesta, es donarà publicitat en el Diari Oficial de la Generalitat Valenciana de l'import global màxim destinat a la convocatòria de l'exercici 1999.
  
Per tot això, tenint en compte que l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1999, del Consell, exigeix com a contingut de les bases reguladores de les subvencions gestionades per la Generalitat Valenciana fixar l'import global màxim destinat a aquestes, i en l'exercici de les funcions que tinc atribuïdes,
  
ORDENE
  
Primer
  
L'import global màxim de les subvencions a la realització d'auditories ambientals i avaluacions inicials per les empreses del sector industrial i de serveis per a l'exercici 1999 serà de setanta milions de pessetes -70.000.000 PTA (420.708,7 euros).
  
Segon
  
Modificar l'apartat 3 de la base quarta de l'annex I de l'Ordre d'1 d'abril de 1998, que quedarà redactat de la següent forma:
  
"4.3. L'import de les subvencions en cap cas no podrà ser de tal quantia que, aïlladament o en concurrència amb subvencions o ajudes que els sol·licitants hagen percebut, o tinguen reconegudes, d'altres administracions públiques, o d'altres ens públics o privats, supere el cost de l'activitat que ha de desenvolupar el beneficiari. Aquesta circumstància podrà donar lloc a la modificació de la resolució de concessió".
  
Tercer
  
Modificar la base vuitena "Procediment de cobrament" de l'annex I de l'Ordre d'1 d'abril de 1998, que quedarà redactada de la següent forma:
  
"Vuitena. Procediment de pagament
  
Per al cobrament de la subvenció, el beneficiari haurà de presentar, en el termini que establisca la resolució de concessió, la corresponent sol·licitud adreçada a la Direcció General de Qualitat Ambiental, acompanyada de la següent documentació:
  
1. Síntesi o informe final de les actuacions realitzades i resultats obtinguts.
  
2. Documentació acreditativa de les activitats objecte de la subvenció.
  
3. Justificació dels despeses efectuades. Totes les despeses hauran de justificar-se mitjançant l'aportació d'originals o còpies compulsades.
  
4. La justificació del pagament del cost subvencionable del projecte, indicat en la corresponent notificació, es farà pels següents mitjans:
  
a) Si es paga al comptat es presentarà factura definitiva i rebut del pagament d'aquesta. En cas d'emetre's ambdós en el mateix document, haurà d'aparèixer en la factura el justificant de recepció amb firma llegible o indicant la persona que firma, i segell del proveïdor.
  
b) Si es paga mitjançant efectes ajornats (lletres o pagarés), s'aportarà factura definitiva i efectes vençuts i pagats, i es podran acceptar els ajornaments encara no vençuts quan s'aporte la factura juntament amb un escrit del proveïdor indicant que disposa d'efectes (i el seu import) per a fer efectiu el pagament d'aquesta factura. En el moment que es faça efectiu el pagament haurà d'aportar-se extracte de compte bancari, justificant de transferència, o qualsevol document que ho acredite, en el qual conste clarament el destinatari del pagament, que haurà de ser la persona o empresa que va emetre la factura.
  
d) En el cas de pagaments en moneda estrangera es presentarà document bancari acreditant el contravalor en pessetes en la data de l'operació.
  
e) En el cas de la participació de personal propi, les despeses de personal es justificaran mitjançant un certificat exprés del responsable de personal o representant de l'entitat, desglossament detallat de les hores de dedicació corresponents al personal participant en el projecte i quantia econòmica a què ascendeix aquesta participació, i s'acompanyarà de les nòmines del personal intervinent i els butlletins de cotització a la Seguretat Social dels mesos en què aquest personal ha participat.
  
f) Qualsevol altre cas haurà de ser analitzat singularment.
  
5. En qualsevol cas, únicament es pagarà la totalitat de la subvenció si el cost subvencionable del projecte ha sigut justificat íntegrament; altrament, només es pagarà la part de la subvenció proporcional als justificants de despesa aportats.
  
6. Acreditació que troba al corrent o exempt de les obligacions tributàries i amb la Seguretat Social, en els termes que disposa l'Ordre de 30 de maig de 1996, de la Conselleria d'Economia i Hisenda, sobre forma d'acreditar pels beneficiaris de subvencions l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana (DOGV núm. 2.775, de 21 de juny de 1996): certificats de l'Agència Estatal d'Administració Tributària i de la Conselleria d'Economia i Hisenda de la Generalitat Valenciana pel que fa a les obligacions tributàries i certificat de la Tresoreria General de la Seguretat Social pel que fa a les obligacions amb la Seguretat Social".
  
Quart
  
Aprovar el model d'instància de cobrament de la subvenció que s'adjunta coma annex a aquesta ordre.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 23 de febrer de 1999
  
El conseller de Medi Ambient,